ORDE do 20 de xullo de 2005 pola que se clasifica como de interese social a Fundación Santa María.
CONSELLERÍA DA PRESIDENCIA, RELACIÓNS INSTITUCIONAIS E ADMINISTRACIÓN PÚBLICA — III. OUTRAS DISPOSICIÓNS — 19/08/2005

Visto o expediente de clasificación da Fundación Santa María, con domicilio en Pontevedra.
Supostos de feito.
1. A fundación formulou solicitude de clasificación para os efectos da súa inscrición no Rexistro de Fundacións de Interese Galego.
2. A Fundación Santa María foi constituída en escritura pública outorgada en Barcelona o día sete de abril de dous mil cinco, ante a notaria María del Pilar Saltó Saura, co número mil noventa do seu protocolo por Ferran Olivé Cánovas que actúa en nome e representación da compañía mercantil Centre Socio-Sanitari de Balaguer S.L., Eva Luque López que actúa en nome e representación da compañía mercantil Clínica Residencial Geriátrica, S.L. e por Ferrán Marzal Muelas como administrador único da compañía mercantil Geriatric del Maresme, S.L. Esta escritura foi enmendada por outra con data de sete de xullo de dous mil cinco outorgada en Barcelona ante o notario Enrique Peña Félix, co número catro mil oitocentos cincuenta e catro do seu protocolo na que intervén Eva Luque López en nome e representación da entidade mercantil Sanatorio Santa María, S.L., pola que se incorpora como patrono fundacional a antedita entidade mercantil.
3. A fundación ten como obxecto, segundo establece o artigo 6 dos estatutos, promover e producir asistencia sociosanitaria e psiquiátrica, investigación e estudos das novas formas de tratamentos para as enfermidades dos diminuídos físicos e psíquicos e da xente maior, mediante a organización de centros asistencias e o que fose mester para acadar ese fin.
Así mesmo asumir a tutela, curatela e defensa xudicial daqueles enfermos mentais que o precisen, asumindo o cargo e exercitando os dereitos e facultades que o ordenamento xurídico estableza para o efecto. Colaborar coas institucións, organismos e organizacións públicas ou privadas para obter a mellor integración dos enfermos e ofrecer un tratamento cada día máis avanzado tecnicamente e mais humanizado. Exercer a protección dos enfermos mentais, así como a defensa e promoción dos seus dereitos, exercendo as accións xudiciais necesarias ante os xulgados e tribunais de calquera orde ou xurisdición, incluso diante do Tribunal Supremo, en defensa dos dereitos dos enfermos mentais e dos seus familiares.
4. O padroado da fundación estará integrado por Ferrán Olivé Cánovas como presidente, Ferrán Marzal Muelas como tesoureiro, Eva Luque lópez como secretaria, e polo Sanatorio Santa María S.L., representado por Eva Luque López como vogal.
5. A comisión integrada polos secretarios xerais de todas as consellerías eleva ao conselleiro da Presidencia, Relacións Institucionais e Administración Pública proposta de clasificación como de interese social da Fundación Santa María, dado o seu obxecto e finalidade, polo que, véndose cumpridos os requisitos exixidos na Lei 7/1983, do 22 de xuño, e na Lei 11/1991, do 8 de novembro, de reforma da lei anterior, de réxime das fundacións de interese galego, e, segundo establece o artigo 32.1º e 2º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede a súa clasificación como de interese social e a súa adscrición á Consellería de Familia, Xuventude, Deporte e Voluntariado.
Fundamentos de dereito.
1. O artigo 34 da Constitución española recoñece o dereito de fundación para fins de interese xeral de acordo coa lei, e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º c) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, corresponde a esta consellería a clasificación da fundación e a adscrición á consellería correspondente, quen exercerá plenamente o protectorado sobre ela.
3. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa
proposta realizada pola comisión de secretarios xerais na súa reunión do día 19 de xullo de 2005.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 7/1983, do 22 de xuño e na Lei 11/1991, do 8 de novembro, de reforma da anterior, de réxime das fundacións de interese galego, así como as demais normas de desenvolvemento e de xeral aplicación.
Na súa virtude,
DISPOÑO:
Clasificar como de interese social a Fundación Santa María adscribíndoa á Consellería de Familia, Xuventude, Deporte e Voluntariado que exercerá plenamente o protectorado sobre ela.
Santiago de Compostela, 20 de xullo de 2005.
Jaime Pita Varela
Conselleiro da Presidencia Relacións
Institucionais e Administración Pública
CONSELLERÍA DE PRESIDENCIA, ADMINISTRACIÓNS PÚBLICAS
E XUSTIZA